**IXEF AMAZWARU LEZZAYER S DDAW UDABU AEUTMANI (ATURKI)**

**1-ANEKCUM N YIΣUMANIYEN ΓER LEZZAYER**

**Tazwart**

Tessaweḍ tmurt n Spenyul ad d-tessufey inselmen seg Landalus deg useggas 1492 st, terna teḍfer-iten-id armi d swahel n Tmazɣa. Tessaweḍ teṭṭef kra n temnaḍin seg-sent : Wehren, Tnes, Cercal, Bgayet d Σennaba, s wakka ssutren Yizzayriyen tallelt sɣur atmaten Barbarus Xayr Ddin d Σarrug, i yellan ttɛawanen Inselmen i d-iregglen seg tmurt n Spenyul. Atmaten-a qeblen, ssukksen-d kra n temdinin seg yifassen n Yispenyuliyen s tallelt Nat Lqadi.

**1.Anekcum n Lezzayer s ddaw leɛnaya n Yiɛutmaniyen**

Deg useggas 1511 ssawḍen Yispenyuliyen ad ṭṭfen yiwet n tigzirt tamectuht i d-yezgan sdat temdint n Lezzayer, qqlen d amihi ɣef temdint-a. Ispenyuliyen ur sqenɛen ara s temnaḍin i ṭṭfen i d-yettwabdern yakan (Bgayet d Wehren…) bɣan ad ṭṭfen akk tamurt.

Deg useggas 1513 ɛerḍen watmaten Barbarus s tallelt n ḥmed ulqadi, ad d-slellin Bgayet seg unekcam Aspenyuli, maca war agemmuḍ.

Deg useggas 1516 isawel, unebbaḍ n temdint n Lezzayer Salem Tumi, i watmaten Barbarus i wakken ad d-ruḥen ad ten-ɛiwnen mgal Spenyul. Qeblen Iɛutmaniyen-a dɣa ruḥen, mi uwḍen ɣer Lezzayer ɛerḍen ad ssuffɣen acengu Aspenyuli seg tegzirt n penyun, maca war lfayda.

s wakka xedmen Ispenyuliyen aṭas n tnemzagin ɣef swahel n Lezzayer, seg-sent tanemzagt i iga uspnyuli Hivo de Mounkadi deg useggas 1518, ɣef temdint n Lezzayer, maca tfuk s tirẓi-nsen .

Deg useggas 1518, truḥ yiwet n terbaɛt n Yimussnawen d lɛuqqal seg temdint n Lezzayer seg-sen Agellid n Kuku amussnaw Abu Lɛebas ḥmed Ulqadi akked Xayr Ddin ɣer Istanbul i wakken ad ssutren tallelt sɣur agellid (lxalifa) aɛutmani Salim 1ru.

Mi uwḍen, fkan-as tabrat, ideg d-mmeslayen ɣef tignatin i tettidir tmurt n Lezzayer d wayen i xedmen Yispenyuliyen deg-s. Akken daɣen i mmeslayen ɣef temlilt n watmaten Barbarus , syin ɣer-s ssutren deg ugellid Aɛutmani ad yeǧǧ Xayr Ddin d anebbaɛḍ ɣef Lezzayer. Yeqbel ugellid aɛutmani s tewtilt ad tuɣal Lezzayer s ddaw laɛnaya n Yiɛutmaniyen, ma d tabaɛt-nni n lɛuqqal qeblen, s wakka teqqel Lezzayer ddaw udabu aɛutmani, yefka-yasen-d 200 iserdasen akked lemdafaɛ, iɛeyyen Xayr Ddin d anebbaḍ amezwaru s yisem n Beylerbey amezwaru n Lezzayer.

**2.Talliyin n udabu aɛutmani di Lezzayer**

**1.Tallit n Beylerbey 1518-1587**

-Tettwassen tallit-a,d s tnezmert, anda i tessawed Lezzayer ad terreẓ akk tinemzagin n tmura n Lurup ( Fransa d Spenyul…) ɣef swahel n Lezzayer seg-sent : tanemzagt n Hivo de Mounkadi 1518 d tnemzagt n charlequin 1541.

-Banen-t-d tilisa usammer d umalu n Lezzayer.

-tessaweḍ Lezzayer ad tesɛu tanawt meqqren i iǧehden, tesseɣli-d rrehba deg yilel agrakal, tdemmer timura n Lurup ad xelsent tiwesyin (leɣramat) i wakken ad ɛaddin iɣerruba-nsent di talwit.

**3.Tadbelt**

Di tallit n ḥasan Ben Xayr Ddin tebḍa Lezzayer ɣef ukuẓ n waɣiren ( lwilayat).

-Dar Ssultan, aɣsur-is d tamdint n Lezzayer.

-Baylik usammer, aɣsur-is d Qsenṭina.

-Baylik umalu, aɣsur-is d Mazuna, syin ɣer-is d Mɛasker syin akin d Wehren

-Tuget n yinebbaḍen llan ǧehden, ssawḍen adabu-nsen ɣer Tunes d Trablus d nutni i yettɛayyinen inebbadḍen n tmura-ya.

-Tuget n yinebbaḍen llan seg ssenf n Ruyyas (iselwayen) n yilel, yessebdad-iten ugellid aɛtmani, d aya i yeggan assaɣen cudden mliḥ gar-asen.

-Di taɣult n tesreḍṭ d yidles, sbedden timesgidiwin, gan isenfaren n lxir, ssawḍen aman i yimezdaɣ. Aṭas i bnan di temdint n Lezzayer ( lḥemmamat, tiɣermin iɣerbazen…)

-Di taɣult n tdamsa, aṭas n tbuɣar n tfellaht d yiɣersiwen d yedrimen, ttawin-ten-id seg ujmaɛ n laɛcur, d wayen i d-ttawin seg yilel akked lǧizya i ttaken wid ur neṭṭafaren ara lislam.

Deg temguri xeddmen lkettan, ibernyas, tiẓerbiyin d yiḥuyak. Deg uḥric n tnezzut , znuzun nnaɛma, taḍuṭ, aglim, cmaɛ d lkettan.

**-Tallit n Pacawat 1587-1659**

Ibeddel udabu s tmentelt n umgired i yeḍran seg tazwara gar Ruyyas n yilel d yancariya (iserdasen n lqaɛa). Rnu tugdi n umenkud Aɛutmani seg tdukkli n Tunes, Trablus d Lezzayer s ddaw yiwen udabu, ɣef waya tebḍa aɣiren-a, ɣef uqerruy n yal yiwen lpaca, ad yaḥkem 3 iseggasen. Llan Iɛutmaniyen deg Istanbul ugaden ad tawi Lezzayer timmunent fell-asen.

**-Tasertit n Pacawat :**

Paca cceyyiɛan-t-id seg tiɣremt n Istanbul umi qqaren Top Kapi (tawwurt ɛlayen) i wakken ad yaḥkem 3 iseggasen, di tidet, d lbiɛ i d-ttaɣen imukan n udabu, ɣef waya, lhhun-d d ujmaɛ n yedrimen, tettun iswi-nsen iɣef d-ttwaceyɛen (lmur n uwanek d ugdud d uḥareb ɣef lislam…) d ancta i d-yeglan s cwalat d tnekriwin.

**-Tallit n Aɣawat 1659-1671**

Di tallit-a ur terkid ara tmurt ṭṭuqqtent txazabiyin d tmenɣiwin mgal inebbaḍen. Laɣa yettaṭṭaf adabu 2 waguren, tuget deg-sen neqqen-ten neɣ sṭixxiren-ten. Ula d nutni bɣan ad tawi Lezzayer timmunent.

Deg lumur n berra ṭṭuqqtent zzeḍmat ɣef Lezzayer, seg-sent : ẓẓeḍma n Fransa ɣef Lqala di tefsut 1663 akked tnemzagt n 1664 ɣef ǧiǧel di yulyu, maca war agemmuḍ.

**-Tallit n Dayat 1671-1830**

Tallit-a daɣen teččur d tinekriwin d txazabiyin, seg tnekriwin ad d-nebder tanekra n Ibn L-Aḥrec 1804 di Qsenṭina s tmentelt n twesyin (leɣramat) i yesseɛyan agdud. Qqlen lecyux n temɛemrin mgal Iɛutmanⵉyen, acku kkesen-asen isefkan d warazen i nnumen.

Tinekriwin-a rrant tadamsa twexxer ɣer deffir, d aya i yeǧǧan ad d- iban laẓ , belɛen wulzuzen (leswaq), yella uɣurar, leɣla, aṭṭanen di taggara n tasut tis 18, zlazel seg-sen : zlezla i yeḍran di Cercal 1716, d win n Wehren 1790. Deg 1770 tella-d tnemzagt n Spenyul ɣef Lḥerrac maca tfuk s tirẓi n Spenyul.

Seg wayen i iɛeddan nezmer ad d-nini, di taggara n tasut tis 18 d tazwara n tasut tis 19 tella Lezzayer txelxel di yal taɣult. Deg yidles, xas llan waṭas n yiɣerbazen deg waṭas n temdinin am Lezzayer, Qsenṭina d Tlemsan. Rnu ɣer waya aselmed di temɛemrin d tmesgidiwin, maca ulac amaynut d ubeddel d usnulfu, am wayen yeḍran di Lurup di tasut tis 18, tagi d tasut n teftilin, ma d tasut tid 19 d tallit n tussniwin ɣur-sen.

**4.Tasertit n Yiɛutmaniyen di Tmurt n Leqbayel**

Fkan Iɛutmaniye azal meqqren i Tmurt n Leqbayel, ayagi yesɛa timental seg-sent :

-Adeg asudes i tesɛa Tmurt n Leqbayel, tesga-d gar Dar Sultan akked Beylik usammer.

-Talalit n tgelda n Kuku deg Tmurt n Leqbayel umalu d Lqelɛa Nat Σebbas, s wakka ḍefren Yiɛutmaniyen akk allalen i wakken ad rren Tamurt n Leqbayel s ddaw ifassen-nsen.

1.Asebded n Yigadiren (lebruǧ)

SbedenYiɛutmaniyen igadiren deg imeḍqan i iwulmen, seg-sen Burǧ Sibaw 1720, yebɛed s 3 ikilumitren ɣef tedmayt. Yebna-t Σli Xuga, yeqqel d aɣsur n udabu di Tmurt n Leqbayel.

Yella daɣen Lberǧ n Buɣni i yettwabnan deg 1724, sderment yimezdaɣ n Buɣni aṭas n tikkal.

Yella daɣen Burǧ Mnayel, isem-is n tidett, Burǧ n yimnayen, iswi n usebded-is d aseḥbiber ɣef yizuɣar n Yisser, si tnemzagin i xeddmen leɛrac. Yella daɣen Burǧ Tizi uzzu.

Iswan n yigadiren-a, d aselḥu n leswaq d useddu akken i bɣan Tamurt n Leqbayel.

**2.Aslali n Leɛrac n Lmexzen**

Leɛrac n Lmexzen d leɛrac i yellan di temnaḍin i ṭtfen Iɛutmaniyen, qqlen ttemɛawanen yid-sen, ma d leɛrac-a si tama-nniḍen ur ttxellisen ara tiwesyin, ttakken-asen Iɛutmaniyen timkeḥlin, d nutni i d-ijemɛen tiwesyin si temnaḍin-nniḍen, teddun d Yiɛutmaniyen i wakken ad d-sersen, talwit seg-sen : Σemrawa d Nezliwa lɛerc-a aneggaru ur yeqqim ara dima ɣer tama n Yiɛutmaniyen, tikwal ttnekkaren-d mgal ineggura-ya.

**3.Tinemzagin tiserdasin**

Yella wanda i ssemrasen Iɛutmaniyen iɣil d lǧehd i wakken ad awḍen ɣer yiswan-nsen, amedya : ṭṭrad i yeḍran gar Xayr Ddin d ḥmed Ulqadi deg yiseggasen 1520 d 1525.

Tella dagɣen tnemzagt n Bey n Tiṭṭri Muḥamed Ben Σli 1754, tegla-d s tmenɣiwt n waṭas n leqbayel, yerbeḥ sdat n Draɛ Lmizan, At Dwala, At Wasif, Wagnun, maca asmi i yexdem ṭṭrad mgal At Yiraten, yeḍra yiwen imenɣi qessiḥen s ddaw udrar Nat Yiraten, ifuk s tmenɣiwt n Bey d kra n yiserdasen-is.

Tamawt :

Ilaq ad d-nini, belli leɛrac Nat Yiraten d temnaḍṭ ɛlayen n ǧerǧer werǧin wwiḍen ɣur-s Iɛutmaniyen, ṭṭfen di timmunent-nsen, llan ur ttxellisen ara tiwesyin anagar ma ffɣen-d si temnaḍṭ-nsen ɣer Lezzayer neɣ ɣer temnaḍin-nniḍen.

**4.Leswaq**

Leswaq d imukan n tnezzut d yinejmuɛn n ddurt, ttembaddalen deg-sen leɛrac d tuddar isallen, ferrun daɣen timsal, yella wanda i d-sawalen deg-sen ɣer tnekriwin.

S wakka xedmen Iɛutmaniyen akk ayen umi zemren, i wakken ad ṭṭfen leswaq-a, ad ten-sselḥun i wakken ad ẓeyren leɛrac ur nettxellis ara tiwesyin.

**5.Nnesba**

Smersen Iɛutmaniyen ula d nnesba i wakken ad awḍen ɣer yiswan-nsen isertiyen, amedya ɣef waya, deg useggas 1561 ḥasan Ben Xayr Ddin yessuter afus n yelli-s ugellid n Kuku, aneggaru-ya yeqbel, s wakka yuɣ-itt. Bɣan ad ḍemnen talwit di Tmurt n Leqbayel, rnu ɣer waya, i wakken ad ttɛeddin ɣer Beylik Usammer war uguren seg leɛrac n tmurt-a.

**5. Addud n leqbayel**

-Deg useggas 1520, seg mi yerbeḥ ḥmed Ulqaḍi mgal Xayr Ddin, aneggaru-ya yerwel ɣer ǧiǧel, ma d ḥmed yekcem ɣer temdint n Lezzayer, yeṭtef-itt azal n 5 iseggasen.

- Deg useggas 1541 yemsefham ugellid n Kuku akked charlequin ( charle wis semmus) i wakken ad ṭṭfen tamdint n Lezzayer, maca ur ssawden ara.

-**Tanekra n lɛerc n Flisa :**

Asmi yebɣa Muḥamed Ben Σli ad yeṭtef timnaḍin n ǧerǧer, msefhamen leɛrac n swahel gar-asen, ǧǧan tuḥsifin i yellan gar-asen, xedmen tagrawla deg useggas 1752, ttekkin AT Jennad akked Flisa Umlil s lmendad n Lḥag Zaɛmum, i wakken ad sḥebsen Lbey. Ur bɣin ara tasertit-is taserdasit i ibedden ɣef leḥqer, ladɣa ma neẓra belli Leqbayel ttwassnen s tlelli d tugdudt ur qeblen ara lǧur. S wakka kkren kra n yimenɣiyen, rran Lbey ɣer deffir, ɣer tama n Tmizar, ssin ɣer-s zzin-as-d, di taggara srewlent.

-**Tanekra n Flisa tis 2 1767**:

Tettef akk Tamurt n Leqbayel, anda i nɣan azal n 300 n Yiɛutmaniyen, wigi uɣalen zeḍmen seg umalu, rnan tanemzagt-nniḍen seg unẓul, tayeḍ seg Qsenṭina.

Yeḍra yiwen imenɣi meqqren, i d-yeglan s tmenɣiwt n 1200, yessegra-d asnerni n tlisa n leɛrac ɣef Mtidja, ssawḍen leɛrac-a armi ɛewlen ad qeṭṭin deg Dey Muḥamed. Iɛutmaniyen ur ssawḍen ara ad sḥebsen tanekra-ya almi tt-ccrun merriɣet s lǧehd meqqren.

2. **Tagelda n Kuku 1511-1776**

**Tazwart**

Di tazwara n tasut tis 16, llant tgeldiwin n Tferka Ugafa ( tagelda Taḥefsit d tgelda Taziyanit d tgelda Tamarinit, ttidirent ussan-nsen ineggura, tamurt n Spenyul tettef atas n temdinin seg-sent : Σennaba, Tnes, Bgayet atg, deg tallit-a i d-tlul Tgelda n Kuku.

**1.Imaɣlayen (tignatin) ideg d-tlul**

Ssawḍen Ispenyuliyen ad d-ssuffɣen inselmen si Landalus deg useggas 1492, ssin akin defren-ten-id gher Tferka Ugafa, rnu ṭṭfen kra n temnaḍin seg-sent : Lmersa Lkbir di Wehren, Cercal d Bgayet, taneggarut-a, deg useggas 1510. Aṭas n twaculin d yimussnawen i yeǧǧan Bgayet ruḥen ɣer temnaḍin n daxel seg-sen : ḥmed Ulqaḍi i yellan d anebbaḍ ɣef Σennaba, yerran ɣer lɛerc n ljdud-is At Γubri, taddart Awrir, yesbedd yiwet n tgelda umi semman umɛad Tagelda n Kuku deg useggas 1511, i wakken ad iqabel acengu aspenyuli.

**2.Amhaz n wassaɣen gar tagelda n Kuku d Yiɛutmaniyen**

Llan wassaɣen gerzen di tazwara gar ḥmed Ulqaḍi d watmaten Barbarus. deg yiseggasen 1512, 1513 d 1514 yemɛawan ḥmed Ulqaḍi d watmaten Barbarus, i yellan di tigzirt n ǧirba, ttnaɣen mgal Spenyul, i d-yeṭṭafaren Inselmen i d-ireglen si Landalus, yemɛawan i wakken ad ssuffɣen Spenyul si temdint n Bgayet, maca ur ssawḍen ara, dɣa deg yiwen imenɣi yettwagzem ufus n Σarruǧ.

Deg useggas 1514 mɛawanen daɣen i wakken ad ssuffɣen ijinwiyen seg ǧiǧel, anda i ssawḍen ɣer lebɣi-nsen. Deg useggas 1516 , mi i d-isawel unebbaḍ n temdint n Lezzayer Salem TUMI, watmaten Barbarus i wakken ad t-ɛiwnen mgal Spenyul, i yeṭṭfen yiwet n tigzirt tameẓyant umi qqaren penyun seg useggas 1511, s wakka wigi qeblen ɛaddan seg yilel, ma d ḥmed Ulqaḍi iɛadda d ubrid n lqɛa, syin ɣer-s mlalen di temdint n Lezzayer. Σarḍen ad ssuffɣen icenga Ispenyuliyen, maca war agemmuḍ, syin akin atmaten Barbarus ṭṭfen tamdint-a akked umalu, ma d asammer ffkan-t i ḥmed.

Seg mi rekden watmaten Barbarus di Lezzayer, yella-d umgired gar Σarrug d Salem Tumi, ɣef tmentelt belli aneggaru-ya yesteg netta d Spenyul s tuffra, yenɣa-t Σarrug di lḥemmam. Ayagi yessefqaε ḥmed Ulqaḍi, si tedyant-a yebda ubeddel deg wassaɣen yellan gar sin yidisan.

Deg useggas 1518, yerra-d Σarrug i tiɣri n yimezdaɣ n Tlemsan, i wakken as nefken tallelt mgal agellid aneggaru n Yiziyyaniyen Abu ḥamu, i yeddan d Spenyul. S wakka iruḥ ɣer Tlemsan akked ḥmed Ulqadi, anda i yettwanɣa Σarrug di Wad Lmaleḥ. Tadyant-a texdem ccek i Xayr Ddin, Belli ḥmed yuker taqejjirt ɣef gma-s, yeǧǧa-t weḥd-s armi yetwanɣa, s wakka xerben wassaɣen gar-asen.

-Yebgha Xayr Ddin ad yeffeɣ si Lezzayer, seg wakken qqwan imhiten, n daxel d wid n berra, maca imeqqranen n Lezzayer ssutren deg-s ad yeqqim. Yuɣal yeqqbel s tewtilt, ad ceyɛen yiwet n terbaɛt ɣer Istanbul ad ssutren tallelt s ɣur agellid aɛutmani, imeqqranen-a n Lezzayer qeblen, ceyɛen yiwen ugraw, deg useggas 1519, seg wid yellan deg-s Abu Lɛabbas ḥmed Ben Lqaḍi, i yellan d amussnaw n tesreḍṭ d agellid n Kuku.

-Amussnaw-a, yella yaɛdel lwaḥid Xayr Ddin, maca mi yemmut, yuɣal-d deg wadeg-is, mmi-si i yesɛan isem am baba-s, ḥmed Ulqaḍi.

Agellid-a, i d-yuɣalen deg umḍiq n baba-s, ɣef wakken i d-yenna Xayr Ddin deg udlis-is « Mudakkirat Xayr Ddin Barbarus », ur yeḥmil ara Iɛutmaniyen, yebɣa ad ten-yessufeɣ si Lezzayer, yemaawan akked yihefsiyen mgal-is, s wakka luɣen gar sin yidisan.

Mi xerben wassaɣen, ḥmed Ulqaḍi yeṭaxxer seg Uwrir, iruḥ ɣer yiwet n temnaḍṭ εlayen n ǧerǧer di Σil Lhemmam, i d-yesgan di lɛerc Nat Yaḥya, umi qqaren Kuku, yerra-tt d tamanaɣt, yefren adeg-a acku tesga-d deg umḍiq ɛlayen, yewɛer i ucengu ad d-yaweḍ ɣur-s. Deg useggas 1520, yedra-d ṭṭrad gar ḥmed Ulqaḍi d Xayr Ddin deg uzaɣar n Isser, i d-yesgan deg temnaḍṭ umi qqaren tura Bumerdas.

Deg ṭṭrad-a, Iḥefsiyen εawnen At Lqaḍi, ifuk s tirẓi n Yiɛutmaniyen d trewla n Xayr Ddin ɣer ǧiǧel, ma d ḥmed Ulqaḍi ikemmel abrid-is ɣer temdint n Lezzayer, yerra-tt d ayla n tgelda-s. Yeḥkem ḥmed Ulqaḍi tamddint n Lezzayer 5 iseggasen,ɣef wakken i d-yenna Xayr Ddin deg udlis-is, llan wid i d-yennan 7, seg-sen Saεid Bulifa.

Deg useggas 1525, yuɣal-d Xayr Ddin, seg ǧiǧel i wakken ad d-yerr Lezzayer, yaxdem imennuɣen send ad yaweḍ ɣer Isser, send ad yeḍru imenɣi n Isser, yettwanɣa ḥmed deg uqiḍun-is, ma d Xayr Ddin yenna-d belli yettwanɣa deg yimenɣi s uxtuc i d-iwet yiwen seg wid yeddan yid-s. s wakka mi ikemmel imenɣi war aɣella, yekfa s tirẓi n ḥmed d wid yeddan yid-s, tuɣalin-nsen ɣer tgelda-nsen, ma d Xayr Ddin ikemmel ɣer Lezzayer teqqel s ddaw udabu-s.

**2.Talliyin iɣef tɛedda**

**-Tallit n ugellid Sidi Lḥusin**

Mi yettwanɣa ḥmed, yuɣal-d deg umḍiq-is, gma-s Sidi Lḥusin. XayrDdin yebɣa ad d-yerr-ttar, yexdem tanemzagt ɣef tgelda n Kuku, almi yessaweḍ Sidi Lḥusin, ad yessuter leɛnaya, d lexlas n twesyin ( leɣrama), maca di taggara ur ixelles ara.

Deg useggas 1541, yemsefham ugellid n Kuku, akked umenkud aspenyuli Charlequin, i wakken ad zeḍmen ɣef temdint n Lezzayer, maca mi yesla ugellid n Kuku s tirẓi n tnemzagt taspenyulit, ibeddel rray yuɣal ansi i d-yekka..

Deg useggas 1542, bghan iɛutmaniyen ad d-rren ttar, ceyɛen ḥasan Aɣa s 6000 n yiserdasen, zeḍmen ɣef tgelda n Kuku. Mi walan At Lqaḍi amdan meqqren n Yiɛutmaniyen, ssutren asaruf (smaḥ), ad xelsen tiwesyin, ad yerhen ugellid mmi-s. Seg wassen-nni, adabu aɛutmani icud tamnaḍṭ n Leqbayel Umalu ɣer Dar Ssulṭan, syin ɣer-s tqqel teṭṭafar Beylik Tiṭṭri.

-**Talli n talwit 1548-1598**

Seg wasmi i zeḍmen Iɛutmaniyen ɣef Kuku, ters-d talwit gar sin yidisan, ayagi yettbin-d deg yimedyaten-a d tedyanin-a :

-Deg useggas 1555, temɛawan tgalda n Kuku akked Salaḥ Rayes, mi ruḥen ad d-slellin Bgayet.

Qqlen wassaghen gerzen asmi yeqbel ugellid n Kuku ad yeffk yelli-s i ḥasan Ben Xayr Ddin, deg useggas 1561. Teqqel temdint n Lezzayer tettfeggiḍ si Leqbayel.

-Deg useggas 1592, ttekkin Leqbayel deg uḥuddu mgal Lmeɣreb Imixfiw i d-izeḍmen ɣef Tlemsan.

**-Tallit n yir assaɣen 1598-1618**

Deg tallit udabu n Σmer Ulqaḍi, luɣen wassaɣen gar sin yidisan, agellid-a yenbeḍ (yeḥkem) s leḥqer, lǧur d lbaṭel, iɣdel-d rrehba drg yimezdaɣ ( taqsit n lfil). Ma icuk deg yiwen yeɣleḍ, neɣ yessexser, ad t-cudden ɣer wuzlan neɣ tigusa, ad t-ǧǧen i yitiǧ ass s lekmal-is. Rnu ɣer wa ma ad iruḥ ɣer Wat Jennad, ilaq as-d-awin ayen ara yečč netta d wid iteddun yid-s, akked lfil-is, iyellan yettfeggil tibḥirin n yimezdaɣ deg At Yaḥya.

Yella yecceyyiɛ tibratin i Spenyul gar 1603 d 1610, i wakken ad yemɛawan yid-sen ad ṭṭfen Tamdint n Lezzayer, llan ččeyyiɛen-as-d kra n yemrigen d yisefken (lkettan…) i yelli-s.

Deg useggas 1618, yettwanɣa Σmer Ulqaḍi, dɣa tamettut-is terwel ɣer Tunes, tella s tadist, mi tewweḍ yer dinna tesɛa-d aqccic, tsemma-yas ḥend Ulqaḍi, qqaren-as daɣen Atunsi.

**-Talli n Yibuxtucen 1633-1768**

Deg useggas 1633, mi yeqqel ḥend Ulqaḍi d ilemẓi, yesla s twaɣit is-yeḍran i baba-s, yebɣa ad d-yerr ttar, iruḥ-d s tallelt n yiserdasen Itunsiyen, ɣer At Yaḥya, send ad awḍen ɣer tmurt-is, ṭṭfen amḍiq n Bubhir.

Iceyyeɛ i yimezdaɣ n At Yaḥya ad d-asen, fkan-as-d igellilen, iqam yis-sen akken i ilaq, yescečč-iten yesselsasen iselsa yelhan, syin ɣer-s qqlen. Tikkelt-nniḍen, iceyyeɛ i yimezdaɣ ad d-ruḥen, usan-d imeqqranen n lɛec-a, dɣa yenɣa-ten akk, s wakka i d –yerra ttar. Yuɣal iruḥ ɣer At ɣubri ( Awrir). Di tallit-a ters-d talwit gar-asen d Yiɛutmaniyn, maca si tama-nniḍen, tesruḥ lhiba-s sdat imezdaɣ, tneqqes cwit cwit armi i d-yeggra kan yisem-is.

**3.Tadamsa**

Tella tdamsa n Kuku tǧuǧǧeg, deg tallit n Σmer Ulqaḍi terked tmurt, ayagi yegla-d s wayen yelhan i tdamsa.Deg tfellaḥt tagelda tesɛa yal d ssenf n lxeḍra d ugummu, azemmur, irden, timẓin, tiẓurin, tibexsisin d tamment, sɛan lmal, iɛawdiwen d ileɣman.

Deg temguri, tagelda tesɛa lminat n wuzzal, tesɛa aẓref deg At Yanni, afexxar, aglim, cmaɛ d yedrimen. Ma di tanezzut sɛan asagen n Uzeffun, znuzun seg-s ɣer Spenyul.

**4.Igen**

Tagelda-ya tella tesɛa igen, yennerna umḍan n yiserdasen-is si tallit ɣer tayeḍ. Yemmeslay-d Marmol Carvajal di tasut tis 16, belli teɛa 5000 n yiserdsen d 1500 n yimnayen, war ma nettu wid yettlusun am yimezdaɣ, maca sɛan tabɣest d yemrigen.

Di tallit n Σmer Ulqaḍi yennerna umḍan n yigen ugar, ayagi yettbin-d asmi yessuter i ugellid n Spenyul as- d-yesswǧed 100.000n yiserdasen, i wakken ad nnaɣen mgal Iɛutmaniyen.

**5.Timental uɣelluy n tgelda**

-ṭṭradat i texdem tgelda-ya mgal Iɛutmaniyen, Spenyul d Wat Σebbas.

-Cwalat i yellan gar-asen ɣef udabu 1618.

-Beṭṭu i yeḍran di twacult Nat Lqaḍi,gar warraw n ḥend Lqadi, Σli akked gma-s Urxu, amezwaru yeqqim ɣer baba-s, yexdem ssef n wadda, di gemɛa Saridj ma d wis sin yeffeɣ ɣer Ifnayen yexdem ssef ufella.

- Tamlilt n yemrabḍen, yssawed Sidi Mensur ad yeslelli lɣaci seg tugdi d lǧur n yigelliden n Kuku

-Tanezmert i yesɛa udabu aɛutmani, d tsertit-is i iga i wakken ad yebḍu gar At Lqaḍi d Wat Σebbas.

**IXEF WIS SIN TAMHERSA TAFRANSIST D YIZBA IΓERFANEN**

1- **Tiwɣi Tafransist ɣef Lezzayer**

**Tazwart**

Seg taggara n tasut tis 18, addad n Lezzayer yella iwexxer di yal taƔult, ama deg tdiamsa anda i neqsent lɣellat n tfellaḥt s tmenelt n uɣurar d zlazel d waṭṭanen, ama deg tsertit d yigen, deg yidles ulac amaynut, s umata tella Lezzayer tenter mlih, tewdjed i wakken tamurt i d-yusan tezmer ad tt-tettef.

1.Timental n tiwɣi

- Asuter n umzenzi uwday BIKRI seg unabaḍ n Fransa ṭṭlaba i ittuɣalen ɣer tegrawla tafransist azal n 7 imelayan frank, maca ur tent-xlis ara, syin akin yella Dday Husin ay rekkem seg tedyant-a n ṭṭlaba, acku anabaḍ n Fransa ur s-d-yerri ara.

Deg yiḍ n wass n lɛid iruḥ uqusul afransis Duval ad yerzu ɣef Ddey ḥusin, yella ur yessin ara taɛutmanit, seld tirza-s, isteqsa-t Ddey ɣef tmental i iğğan anabaḍ afrasis ur s-d-yettarra ara ɣef tebratin-is yerzan ṭlaba, yefka-as-d Duval tiririt i icemten, yenna-as : « anabaḍ-iw ur tessadar ara iman-is i wakken ad d-yer ɣef urgaz i k-yecban. ».

Imeslayen-a zzeɛfen Ddey d aya i t-yeğğan ad t-iwwet s tesbaḥrut, mi iruh Duval ɣer Fransa issawed-asen akk tidyanin yeḍran.

-Rnu ɣer waya tḍera tedyant-nniḍen tagi d tiyita s lemdafaɛ i wwten izzayriyen aɣerrabu « provence », teswa assaɣen ugar, teğğa Fransa ad texdem ttraḍ mgal Lezzayer, ɣas akken Ddey ur yezri ara, maca d netta i d amasay ɣef tmurt.

**Timental tarusridin** :

Fransa texdem aɣan nettat d udabu aɛutmani di Lezzayer deg useggas 1535 i wakken ad seyḍen lmerğan di Lqala, seg wass-nni zemlen aṭas n waɣanen lwaḥi d Lezzayer, rnu texdem tinemzagin ɣef swaḥel usammer n tmurt seg-sent tanemzagt n 1664 ɣef Σennaba.

-Lezzayer teččur d tibuɣar, ayagi tetteḥwiğit Fransa, tebɣa ad ten-awi seg Lezzayer, rnu ad d-ceyyeɛ imezdaɣ i ibɣan ad ɛicen di berra n Fransa.

-Azuzzer n tesreḍṭ tamasiḥit acku mazal ur ttun ara ṭṭraḍat imidagen, afakul ef waya d ayen i s-yenna yiwen umenẓaḍ Afransis, mi kecmen ɣer Blida : « Aqlaɣ nuɣal-d a Cicrun ».

2.Aggaḍ n yigen Afransis ɣer Sidi Freğ

Ixebber Ddey ḥusin ɣer learac d tmenadin i ibaɛden ɣef temdint n Lezzayer, i wakken ad heggin iman-nsen, yura daghen i Lbey n u yessuter deg-s ad yessedjhed tamdint-is iceggaa daɣen i Lbey n Qsentina i wakken ad yesseğhed asagen n ɛennaba.

-Yella Ibrahim Aɣa d amenzaḍ n yigen, d adeggal n Ddey Ḥusin, ixus mliḥ, ur yessin ara iɣuwas iserdasanen, yifit atas umenzaḍ i yellan uqbel Aɣa Yaḥya i yeṭṭfen 12 iseggasen di tallit n Ḥusin Paca, yesɛa tirmi, iwala imenɣiyen i iɛeddan, yedda d yiman-is, yesseḥmel iman-is ɣer iserdasen Izzayriyen, maca xedmen-as taxazabit, kksent rran deg umkan-is Aɣa Ibrahim, syin ɣer-s gren-d fell-as belli yettemsefham d ugdud i wakken ad qelɛan Ddey, s wakka nɣan-t.

Ad naf timental n tiwɣi afaransist deg uneqqis n uneɣlaf n ṭṭrad Clermont Tonnerre, ad tili tnemzagt taserdasit mgal Lezzayer, d tamentelt (tamgelwa) n tesreḍt, i wakken ad d-rren ttaṛ n wayen i s-yeḍran i DUVAL swakka ad ssalin isseɣ n Fransa i yeɣlin. Azuzzer tesreḍt tamasiḥit, talsa ad ssiwḍen taɣermatafransist i Yizzzyriyen.

-Tukksa n temgelwa (opposition) n daxel, s trennawt ara d-awin i Yifransisen.

-Ad tuɣal Fransa ad tesɛu tamlilt agejdan deg yilel agrakal sdat n Legliz d Rrus.

-Ad awin tibuɣar n Lezzayer (lqehwa, sker d kakaw..) akked ugerruj-is.(KADDACHE, l’Algérie des algériens, Editions ROCHER NOIR , p7)

-Ad ceyɛan lɣaci i yellan s waṭas di Fransa ɣer Lezzayer.

2.Tiwɣi d yinalkamen-is (tiseggray)

Tanemzagt yella ɣef uqerruy-is marical De Bourmont, llan deg-s 37.000 n yiserdasen seg-sen 31000 n yiterrasen qelɛan seg Tulun ɣef 675 n yiɣerruba, wwin yid-sen aɛwin n 4 waguren. Ass n 14 yunyu 1827, tebda tnemzagt ɣef Sidi Freğ.

Igen azzayri ɣef uqerruy-is Aɣa Ibrahim, ihegga-d 7000 n yencariya d 40.000 n yiwaziwen (imseblen) i d-yusan seg tmurt n Leqbayel, Wehran d Qsenṭina.Ibrahim yexdem yiwet n zzeḍma ass n 19 yunyu, seg Stawali mgal Ifransisen, maca war agmuḍ ssawḍen Ifransisen ad ṭṭfen Sṭawali, mi yemmut Ibrahim yuɣal deg umḍiq-is Musṭafa Bumezrag, i iɛerḍen ad yexdem kra n zzeḍmat n lexdaɛ, maca ur yessaweḍ ara ad yessaḥbes tikli n de Bourmont fell-Lezzayer.

Ass n 3 yulyu yeɣli lberğ n umenkud gar ifassen n Yifransisen.

Izzayriyen mgaraden di ṛṛay i ilaqen ad t-ṭṭfen, irgazen n tesreḍt d Ddey akked wid i s-d-yezzin llan ban azbu, ma yella d xeznaği d kra n yinesbuɣar ban astag (negociations) lwahi d yifransisen, da wigi saaddan tikti-nsen. Ass n 5/07/1830, yezmel Ddey Ḥusin aɣan n tuttfa n temdeint n Lezzayer.

A an-a yecred ad tedj Lezzayer i Fransa Lqesba d lqelɛat, Ddey ad yawi akk ayen yesɛa, iserdasen-is daɣen sfaydin-d s waya.

aɣan llant deg-s tneqqidin-a :

-Asnas(aṭabaq) n tesreḍt tineslemt ad yili d ilelli.

-Tilelli n yimezdaɣ, tasreḍt-nsen, sɛaya-nsen, tanezzut-nsen, tamguri-nsen ad qqiment akken i llant.

Asmi kecmen ifransisen ɣer Lezzayer wwin agerruj i yellan deg-s azal 80 imelyan n ureɣ d uẓref, d 20 imelyan n nḥas.

Seg wass n 06 yunyu ur qudren ara aɣan, kecmen ɣer yexxamen, tiḥuna, timesgidiwin, sxerben tiferkiwin i d-yezzin i Lezzayer, kra n lḥumat sdermen-ten akk. Lyancariya ssuffɣen-ten seg tmurt, ma d Ddey nfant ɣer Naples.

Seg tmental uɣelluy n temdint n Lezzayer, leḥqara iḥeqren tanezmert tafransist akked urxaf n Lberğ ḥasan Mulay rnu ɣer addud n yiheggaren n tmedint n Lezzayer i ixtaren astag ɣef uzbu.

-Ttaɛdiya n yimenzaḍen

-Ifransisen wwin agerruj n Lezzayer (51.700.000) frank n ureɣ

-telfen azal n 1300 n yancariya imburen, umbɛad ssuffɣen daɣen 1500 n yiserdasen i yellan sɛan tiwaculin

-Deg ctenber wwin lemlak n wid i ssuffɣen akked tferkiwin n lḥubus.

-Wwin zzawiyat d tmesgidiwin fkantent d ixxamen i yiserdasen, imenaḍen ṭṭfen ixxamen i icebḥen n yiheggaren.

-Ameqren n yiserdasen Clauzel, yewwi leğnan n Σli Xuğa, afransis-a, iɛawwel ad yessenger izzayriyen, s tukksa n tferkiwin-nsen d usnejli-nsen. Md : ayen yexdem Rovigo, i iqqlen d amenzaḍ ameqqran, yebɣa ad yeṭṭef tamesgida Keččawa, yeggul ad yesseḥbes imussnawen i d-ifettun. Ur yebɣi ara ad iruḥ ɣer lğamaɛ Ldjdid, yettɛaggiḍ « ur bɣiɣ ara wagi bɣiɣ lğamaɛ i icebḥen d nekni i irebḥen. »

Mi iwala izzayriyen ffɣen-d mgal-is, yefka anaḍ(lameṛ) i tuṭṭfa n lğamaɛ-a ass n 17/12/31 azekka-nni. S wakka ssulin ssenğaq n Fransa di tqubbet n Keččawa, llan s daxel 4000 n yimeẓẓulla, wwten fell-asen, yekker zdiḥ wa yerwel wayeḍ yeɣli. Ma d imasiḥiyen yiwen mai yeffeɣ-d mgal tawaɣit i iḍran.

-Rovogo yella d tamentelt n usenger n lɛarc LEɛufiya ɣer tama n Lḥerrac.yegr-d fell-asen tukkerḍa n yiwen n unmahal, war ifukal, Rovigo yeṭṭef ṛṛay ad yessenger akk iaaggalen n lɛerc-a. Azal n 100 nɣan-ten, wwin lmal-nsen ass n 05 yebrir 1832.

Aɣella n lɛerc nɣant, iqeṛṛa n wid yemmuten gren-tent s ufella n yixtucen(les javelots) n yimnayen ddewṛen-d yes-sen tamdint n Lezzayer.

Akk sɛaya n lɛerc ukren-ten. Rovigo iɛammed ad ḍṛunt twuɣa meqqren « nɣan lxalat d warrac, imeẓẓaɣ n lxalat ttwagezmen i wakken ad awin timengucin (tigedmatin), anect-a akk yeğğa ad d-ɣlin ,imeṭṭawen d yidammen. (KADDACHE, pp 21-23)

-Immeslay-d Ḥamdan Xuğa ɣef yiɣsan n lmeytin Izzayriyen i tettawi Fṛansa ɣer luzinat ttarran-ten d sker.

**3-Addud n kra n tmura**

Ledliz

Ssutren seg Fransa ad texdem aneqqis ad d-ssefhem deg-s timental n tiwɣi

Iɛutmaniye : cegɛan agensas ara d yemmeslayen d Fṛansa, s wakka cegɛen Tahir Paca, maca Ifransisen i yellan xedmen lḥerṣ ɣef swaḥel n Lezzayer ur t-ğğin ara ad iɛdadi ɣer temdint

-Spenyul, i yellan tezmel aɣan n tnezzut akked Ddey, ur teqbil ara i Fransa ad tessexdem isugan-is di tegzirt n Belyaṛ akked d lebni n sbiṭar.

Rrus : tebɣa ad teṭṭef Fransa Lezzayer, i wakken ad d-res talwit deg

Yilel agrakal.

Prus : tessuter seg Fransa ad teqqim dima di Lezzayer

Naple : agellid-is yefka ttriḥ i yimzenza-as ad fken iɣerruba-nsen i yigen afransis.

-Timura tidjiratin

Tunes : lbey n Tunes yella d arawsan deg useggas 1828. Yuɣal yettmenni ad yerbeḥ yigen Afransis, yusem ɣef Ddey, yebɣ ad yesnerni tilisa n tmurt-is d tuɣalin n gma-s deg umkan n Ddey, ɣef waya iɛawen iserdasen iṛumyen s wayen ara ḥwiğen, rnu yegguma-yasen i yiterkiyen ad fken tallelt i watmaten-nsen Izzayriyen. Ma yella d agdud atunsi yella ɣer tama n Lezzayer.

Maruk :

Agellid Mulay Abderraḥman, ur yumin ara ad tettiwiṭṭef tmurt n Lezzayer, yella d arawsan deg wagur n may 1830, iɛammed i Fransa ad tawi ayen ara teḥwiğ seg yisugan-is. Ma d agdud amerruki yella mgal tiwɣi

**IXEF WIS SIN TAMHERSA TAFRANSIST D YIZBA IΓERFANEN**

1- **Azbu n ugdud Azzayri**

**Tazwart**

Mi teṭṭef Fransa tamdint n Lezzayer, Irumyen ɣilen belli ishel-asen ad kecmen ɣer temnaḍin-nniḍen, maca muggren-d azbu qessihen di yal tammnaḍṭ.

**1.Azbu n Lamir Σabdelqader 1830-1847**

Argaz-a ilul di taddart Lqaytana deg umalu n Maasker, yelmed lfiqh, tacerɛit, tussnakt, amezruy d trakalt.

Asmi tettwaṭṭef temdint n Lezzayer, ssutren imezdaɣ n taddart-is, i baba-s , i wakken ad yuɣal d ageldun fell-asen, maca yegguma, acku meqqer di leɛmer, syin ɣer-s iwelleh-iten ɣer mmi-s Σabdelqader, wagi yeqebel.

Fernen-t deg useggas 1832, s ddaw n waddag (ṭṭejra, aseklu) n derdan deg wasif Fruḥa di temnaḍṭ n Γris, anda i iɛuhed Σabdelqader, ad yexdem s leqran, d lǧihad i wudem n Rebbi. Tella-d tefrant (lbayɛa) tis snat deg useggas1833.

Yefren tamdint n Mɛasker ad tili d tamanaɣt, yessileɣ aseqqamu n lemcawra, llan deg-s 11 iɛeggalen, ɣef uqerruy-is anezzarfu ḥmed Ben Lhacimi, syin akin yebda tuddsa n uwanek-is.

Yebḍa tamurt ɣef 8 temnaḍin, ɣef uqerruy n yal yiwet lxalifa. Timnaḍin-a d tigi :

Tlemsan, Mɛasker, Melyana, Tiṭṭri, Meǧǧana, Biskra, Burǧ ḥamza d temnadt umalu n tniri. Yesweǧed-d igen aɣelnaw, iga isuḍaf, i d-yettwakksen seg tcerɛit, yessufeɣ-d aqarid. S yisem-is.

**1.1.Talliyin n uzbu n Lamir**

-**Tallit tamezwarut 1832-1837 :**

Tallit-a, tettwassen s lǧehd, yumer leɛrac i izedɣen ɣer tama n yiɣsuren ifransisen deg umalu, ad gezmen assaɣen idamsanen ɣef yimnekcamen. Idemmer Irumyen ad qqimen di Mestɣnem, Arezyu d Wehren. Yaɛred daɣen ad ten-yid-slelli, yessemres aɣawas aserdasi, i ibedden ɣef trebbaɛ timeẓyanin, anda i d-iḥella aṭas n trennawin, seg-sent : Xenq-nnitaḥ 1rut d tis 2, Burǧ Lɛin, demrent jiniral De MICHEL ad yezmel aɣan i yersen ɣef yisem-is « aɣan n De Michel » netta d Lamir Σabdelqader deg useggas 1834.Msefhamen deg-s ɣef tneqqiḍin-a :

-Ad iɛyyen Lamir igensasen-is di temnaḍin-a : Mestɣanem, Wehren d Arzyu.

-Ad tɛeyyen Fransa igensasen-is di Mɛasker.

-Aqader n tesreḍṭ tineslemt.

Ambaddel n yinekraf (imeḥbas).

Tilelli n tnezzut.

-Tiririt n yakk wid i d-reglen i tama taxsimt.

Tamawt :

Di tneqqit tamezwarut tukez (testaɛref) Fransa s Lamir d uwanek-is.

Γas akken Fransa tezmel aɣan i d-nebder, maca ur teṭṭif ara di lɛahd-is, dɣa yuɣal-d umennuɣ, anda i yeḍra imenɣi n Wad Lmeqtaɛ 1836, yerbeḥ deg-s Lamir anda i yezḍem ɣef Trizel, yessaweḍ ad t-yerbeḥ syin yeqqel ɣer Wehren, yeǧǧa-yas i Fransa aṭas n yimejraḥ d lmeytin d yinekraf, Ayagi yegla-d s usṭixxer n Trizel, rran deg umḍiq-is Blamursyir, rnu ɣer waya sṭaxren anebbaḍ amatu Dirlon beddlen-t s Kluẓel i tikkelt tis snat.

Deg 1836 teṭṭef Fransa Mɛasker d Tlemsan, maca yessaweḍ Lamir ad yerbeḥ deg yimenɣi n Tafna.

Imi ur tessaweḍ ara Fransa ad teṭṭef Qsenṭina, tettwademmer ad tezmel aɣan n De Michel nettat d Lamir ass n 30 Mayu 1837 s lmendad n Jiniral Bugeaut.

Di talwit-a, ifures Lamir tagnit i wakken ad isudes awanek-is d yigen-is. Ula d Fransa tfures talwit-a i wakken ad tesseḥbes azbu n Lhaǧ ḥmed Bey, syin ɣer-s tetɛadda ɣef uɣan n Tafna, mi tesɛedda igen-is deg wakal n Lamir, texdem Fransa yiwen uɣawas i wakken ad tessedrem kullec, tesserɣ tuddar deg yidurar n Melyana.

-S wakka yesker Lamir ṭṭrad mgal Fransa ass n 19/11/1839, yemgugga ɣef Mɛasker syin ɣer-s Asif Σellaq d Mtiǧa nǧan akk wid yellan deg-s (108 gar iserdasen d yimeqqranen-nsen).

Aṭas n tallelt i d-wwi Fransa, almi ssawḍen 78000 n yiserdasen, syin ɣer-s yeɣtes Bugeaut ad yesker ṭṭrad, i wakken ad yessenger izzayriyen i yeṭṭafaren Lamir.

Gan lḥers ɣef Lamir si yal tama, d aya i t-yeǧǧan ad yerr ɣer Marruk deg useggas 1843, maca adabu n tmurt-a Mulay abderraḥman, i iɛawnen Lamir di tazwara, iwexxer fell-as mi tewwet Fransa ɣer tmurt-is (Tanǧa d Swira) d aya i yeǧǧan Lamir ad yebɛad ɣef tlisa tmurt-a 1845, s wakka yennerna lḥers d cedda fell-as si yal tama.

Yaɛred ad yekcem ɣer Marruk tikelt-nniḍen maca ur t-ǧǧin ara s yiserdasen-nsen, d aya i t-idemmren ad yessuter ṭmana sɣur amenẓad arumi Lamorsiere, s tewtilt ad yextir ad yinig ɣer Suriya, maca anekcam Arumi yewwi-t ɣer tiɣremt Ambuza di Fransa anda i teǧǧan 5 iseggasen, syin ɣer-s tceyyaɛ-it ɣer Suriya, netta d twacult-is d wid i t-iqerben, anda i idder armi d aseggas 1883.

**2.Tanekra n Zaatca 1849**

Tanekra-ya iheyya-tt-id ccix Buziyan, i yebɣan ad yexdem lǧihad i wakken ad kksen ddel d leḥqer.Di tallit-a Fransa teǧɛal dayen yeḥbes uzbu seld tirẓi n Lamir akked tnekra n Lhaǧ ḥmed Bey.

Mi tebda tnekra-ya, tceggaɛ Fransa igen-is deg wagur n ɣuct, maca war lfayda, syin ɣer-s rnan-d wiyad, armi uwḍen 5000 d umdan meqqren n lemdafaɛ.

Mi yettwaṭṭef Buziyan, cudden-as ifassen-is, mi s-nnan ad temteḍ yecmumeḥ, yennayasen « Rebbi meqqer » « allahu akbar », dɣa nɣant s ukuẓ n teldunin deg uqerruy-is, syin ɣer-s kkesn-as aqerruy-is i wakken ad rren wiyaḍ aḍar, s userheb. Nɣan daɣen mmi-is, i yesɛan 16 iseggasen di leɛmer-is.

**3.Tanekra n Bubeɣla 1849**

Bubeɣla iga tanekra i yeṭṭfen azal n 5 iseggasen, seg useggas 1849 di Tmurt n Leqbayel, anda i yesfaɛfaɛ acegu, ddan lɣaci yid-s. Yemmeslay-asen deg ulzuz (ssuq) n Ttlata Nat Iǧǧer, anda i teḥder Faḍma n Summer.

Yezḍem Bubeɣla ɣef Bgayet as n 10/05/1851, s yigen ideg llan 10000 n yergazen seg-sen imnayen. Yexdem inaw i lɣaci, yesedda-d deg-s kra n wawal (layat) n leqran, syin ɣer-s yumer-iten ad nnaɣen, i wudem n Rebbi.

Seg wayen i sen-yenna : « Lḥamdu lillah weḥd-s, a wid yumnen s Rebbi akked yimceyyaɛ-is, usiɣ-d ad d-ssukes-aɣ tamurt seg yifassen n yimasiḥiyen,akwit-d heggit iman-nwen i lǧihad.

Yessaweḍ Bubeɣla ad yerr Tamurt n Leqbayel d timeqbert i waṭas n yimeqqranen n yigen afransis d yiserdasen-is, ikemmel ṭṭrad armi yettwanɣa ass n 26/12/1854, yettwanṭel di Tezmalt.

**4.Azbu n Faḍma n Summer**

Faḍma n Summer tlul deg useggas 1830, di twacult tamrabeḍṭ, di taddart n Werǧa, i d-yezgan di Σin Lḥemmam (Micli), teḍfer tareḥmanit, mi yesseqqray baba-s tasreḍṭ, tella tsel seg tewwurt.

Teḍfer abrid n Rebbi, tettwassen s tuṭṭfa-s di tesreḍṭ, s tesnagt d tigzi, mi yemmut baba-s, teǧǧa taddart-is werǧa truǧ gher taddart n Summer, anda i yettili gma-s Tahar, tuɣal tettwassen s yisem Faḍma n Summer.

tugi ad tezweǧ, asmi itt-yefka gma-s ad tezweǧ ɣer yaḥya Nat Ixulaf, tedda nnig lebɣi-is, teqqim ɣur-s agur, terra iman-is tesleb, dɣa yerra-tt-id gma-s Tahar, war ma yebra-yas urgaz-is. Tella tebɣa ad teffk tudert-is i umennuɣ mgal acengu Afransis.

Tella Teṭṭafar tidyanin i iḍerrun di Tmurt n Leqbayel, imenɣi n Tadmayt s lmendad n Lhaǧ Σmer Ben Zaɛmum mgal iserdasen n umnekcam afransis, s lmendad n Jiniral Bugeaut deg useggas 1844. Teqqel ččawaren-tt di yal tamsalt.

Teẓra daɣen anekcum n Yirumyen ɣer Tizi uzzu gar 1845 d 1846,

Temɛawan akked Si Muḥamed Lhacimi, i yellan d amrabeḍ, yettekki di tnekra n Bumaɛza di temnaḍṭ n Dahra 1847, irwel-s seg lḥebs, yerra ɣer Tmurt n Leqbayel.

Di tallit-a, tban-d tikti n Lmehdi ara d-yasen ad d-yessukes agdud si ccedda ideg yella i yettidir. Iɣellaten Sseddan imenɣi mgal amnekcam s wallal n temɛamrin. Deg useggas 1850, temɛawan Faḍma akked Bubeɣla, i ixedmen tanekra, yusa-d seg tmurt n Babur, xedmen lwaḥid kra imenɣiyen.

Imenɣi amezwaru ideg tettekki, yella-d deg Tewrirt n Tmesgida, akked Bubeɣla, anda i xedmen azbu meqqren, maca seg wakken acengu yesɛa ugar n yemrigen d yiserdasen, Faḍma tenseḥ Bubeɣla ad jebden iman-nsen ɣer tudrin.

Tajmaɛt n taddart Summer tɛayyen Faḍma akked gma-s Si Tahar, i wakken ad sseddun imseblen, i d-yettasen si laɛrac-nniḍen n ǧerǧer seg-\*sen :AT Yiraten d Yilula Umalu.

Imenɣi amezwaru yeḍra-d di Teẓrut i iqerben ɣer Σin Lḥemmam, yeṭṭef 2 waguren yunyu d yulyu 1854. Ifuk s tirẓi n ucengu arumi, umi yettwanɣa azal n 800 iserdasen seg-sen 56 n yimeqqranen n yigen

Deg useggas 1857, ssawḍen Irumyen s lmendad n Marical Randon ad ṭṭfen At Yiraten seld imenɣi n Yicerriḍen, i d-ijemɛen akk Tamurt n Leqbayel n ǧerǧer. Tsileɣ Faḍma azbu di Texliǧt Nat Σattu ɣer tama n Tirurda.

Tkemmel Faḍma azbu-ines mgal acengu, anda i tga aṭas n tnemzagin ɣef yiɣsuren n yirumyen, tessaweḍ ad d-ḥelli tirennawin. Syin akin acengu yessuter tallelt si Paris ama d iserdasen neɣ d imrigen, d aya i yeggan Faḍma ad twexxer ɣer Texliǧt Nat Σettu, i wakken a theggi iman-is akken i iwata.

Deg lawan-a, tessaweḍ Faḍma ad tessileɣ tirebbaɛ n yinazbayen uwten acengu si sdeffir, gezment iberdan fell-as. Daya i yesḥeslen iserdasen irumyen, seg wakken ulac ansi ad sen-d-yefk umɛic d wayen i ḥwaǧen.

Mi uwḍen yisallen ɣer yigen afransis di Qsenṭina, ɣef lḥers i texdem Faḍma ɣef yiserdasen Irumyen di Tmurt n Leqbayel d tirẓi-nsen dinna, ihegga-d Jiniral Randon tanezmert taserdasit deg-s 45000 n yiserdasen s lmendad-is, ṭṭfen-d abrid-nsen ɣer At Yetturar. Ma d Faḍma tella tesɛa 7000 n yimseblen d kra n lxalat.

Asmi i d-yeḍra ṭṭrad gar sin n yidisan, tezwar Faḍma sdat n yimseblen s yiselsa izeggaɣen, i yeskecmen tugdi d rrehba deg ulawen n Yirumyen. Yedra-d uzbu qessiiḥen si tama n Faḍma d wid yellan yid-s, maca ur ssawḍen ara ɣer lebɣi-nsen acku ugaren-ten Irumyen deg yiserdasen d yemrigen, d aya i yeǧǧan Faḍma ad tessuter seg Yirumyen ad d-yili ustag d uneḥbus n ṭṭrad.

S wakka twexxer Faḍma ɣer Texlliǧ Nat Σettu, syin akin tceyyeɛ yiwen ugraw, i wakken ad yesteg, ad yemmeslay d Yirumyen, maca mi d-ffɣen si temnaḍṭ ideg llan ḍefren-ten-id iserdasen Irumyen ṭṭfen-ten, syin ɣer-s yumer Randon ad gen lḥers ɣef Texliǧt Nat Σettu, ssawḍen ad ṭṭfen Faḍma akked kra n lxalat i yellan yid-s.

Seg wakken Irumyen ugaden ad tekker tegrawla-nniḍen, wwin Faḍma akked 200 n lxalat d warrac ɣer temɛammert n Beni Sliman di Tablaṭ, anda i teqqim armi temmut deg useggas 1863 mi temmut seld akraf-is, di laɛmer-is 33 iseggasen, tettwanṭel di tmeqbert n Sidi Σabdellah, i iqerben gher timɛammert, armi d aseggas 1995 mi saawḍen nettlen-tt di Lɛalya.

Semman-as Irumyen Djan Darc n Ǧerǧer, maca nettat ur teqbil ara isem-a, textar isen n Xawla n Ǧerǧer, i yellan d tineslemt tamjahedt, yettlusun iselsa n umnay, tella tettnaɣ ɣer tama n usaḥabi Xaled Ben Lwalid.

**IXEF WIS KRAD AMUSSU AΓELNAW**

**1.Seg yilmeẓyen Izzayriyen d Yitri n Tferka Ugafa ɣer Ukabar n Uɣref Azzayri**

**Tazwart**

Di tasut tis 19, yexdem ugdud azayri azbu s yemrigen, amedya : tanekra n Lamir Σabdlqader, ḥmed Bey, Bubeɣla d Faḍma n Summer d tnekra n 1871…maca ur yessaweḍ ara ad yessufeɣ tamhersa.

Asmi tekcem tasut tis 20, ibeddel umennuɣ, yeqqel s talwit d tsertit ( tidukliwin, ikabaren d yiɣmisen…)

**1.Tidukla n Lezzayer tilemzit**

Di ṭṭrad agreɣlan 1ru, aṭas n Yizzayriyen i tewwi Fransa ɣer tmurt-is, i wakken ad nnaɣen mgal icenga-s yecban Lalman, ma d wiyaḍ tewwi-ten ad xedmen di luzinat. Asmi ifuk ṭṭrad-a, sfaydin-d aṭas n tɣawsin, mxalaḍen d leǧnas-nniḍen, wwin-d tirmi, deg unnar aserdasi, yekkes-asen lxuf, ukin-d deg unnar asertan, imi ẓerren leqdic asertan i yellan di Fransa, anct-a akk yessaweḍ, Izzayriyen ad ddsen ad seggmen iman-nsen.

Deg useggas 1919, iceyyeɛ Lamir Xaled tabrat i uselway n Marikan Wilsonn, anda i d-yessegzi yir addad ideg yettidir ugdud azaayri di yal taɣult, d leḥqer i d-yellan fell-as, di taggara yessuter deg-s ad yesnes amenzay-is, i d-yeqqaren belli yal agdud yesɛa azref ad yesseddu lumur-is s yiman-is. Maca ulac tiririt, acku azref-nni yerza kan igduden n Lurup.

S wakka i yexdem Lamir Xaled tadukli n Lezzayer tilemẓit di 23/01/1922, netta d kra n yimeɣriyen seg-sen Zahir Ben Smaya d Yusfi ḥmida. Tidukla-ya tella leqdic d lexdma meqqren i gan Izzayriyen ɣer tama n Fransa di ṭṭrad agraɣlan 1ru, tella tessutur daɣen tukksa n yisuḍaf imesbaṭliyen, tebɣa ad d-beggen tessutur asemsawi d leɛdel gar Izzayriyen d Yirumyen, yella yessutur tilelli n yinejmuɛen, d tɣamsa, d walluy deg yimukan-nsen n lexdma, attekki-nsen deg useqqamu aɣelnaw afransis, tilelli tiɣurimin.

Seg wakken aṭas n leqdic i yexdem Lamir, tenfa-t Fransa, deg useggas 1923 ɣer Suriya, s tmentelt belli ixeddem leqdic mgal Fransa.

Deg useggas 1924, mi yeṭṭef Herio amkan aqerru n yineɣlafen, i yellan seg uzelmaḍ inemlayen, yesfallet i wayen yelhan, d ubeddel n waddad n ccedda ideg ttidiren Yizzayriyen, iceyyeɛ-as tabrat ideg ad naf tineqqiḍin-a :

-Leɛdel deg yigensasen n umni afransis gar Yizzayriyen d Yirupiyen i izedɣen di Lezzayer

Tukksa n yisuḍaf usligen.

Asemsawi deg yizerfan d wayen i d-yewwi fell-asen ad txedmen, deg lxedma taserdasit

-Alluy n Yzzayriyen deg yimuhal iɣurimen d yiserdasiyen

-Aḥettem n uselmed ɣef Yizzayriyen d tlelli n ufran n ssenf n uselmed.

Tilelli n tɣamsa d unejmuɛ

-Asnas n beṭṭu gar tasreḍt d uwanek afransis.

Tukksa n lqid ǝyef yimeḥbas, d usaruf ɣef wid yettwanfan

-Asnas n yisudaf imettiyen d wid yerzan ixeddamen ɣef Yizzayriyen

-Tilelli i Yizzayriyen ɣef rwah-nsen ɣer Fransa.

S wakka yerẓa Lamir asalu, imi ilul-d n Yitri n Tferka Ugafa 1926, rran-t d aselway n yiseɣ fell-as.

Deg useggas 1926, sbedden kra n yiminigen di Fransa yiwet n tidukla, semman-as, Itri n Tferka Ugafa, i wakken ad nadḥen ɣef yizerfan n yixeddamen n Tferka Ugafa (Lezzayer, Tunes d Marrok).

Seg wid yellan deffir usebded n tidukkla-ya ad d-nebder Raǧef Belqasem, Burnin, Ifur Σmer, Imac Σmer rran ɣef uqerruy-is Messali Lḥaǧ i wakken ad sefken udem aɣelnaw, akked Lamir Xaled d aselway n yiseɣ ɣef wayen akk i yexdem.

Gar 10 d 15 furar 1927, yeḥder Messali Lhaǧ deg ugraw agraɣlan mgal tamhersa i d-yellan di Bruksel, anda i d-yexdem inaw i yeqqlen umɛed d ahil n tidukkla-ya, dɣa seg wassenni yuɣal d akbar yesɛa isuturen n lɛajlan d wid ara yṭewlen.

-**Isuturen n lɛajlan :**

-Tukksa n usaḍuf n yinasliyen akked yisuḍaf usligen

-Asaruf ɣef yimeḥbas d yimenfiyen

-Tilelli n ucali ɣer Fransa.

-Tilelli n tɣamsa, leqdic n tdukliwin, inejmuɛen d yizerfan isertanen d tdukliwin n yixeddamen.

-Afran n umni aɣelnaw azzayri.

-Tukksa n tɣiwanin ixelḍen s tiyaḍ ara d-yilin s tefranin

-Azref i yal azzayri di twuriwin n lɛamma war amgired

-Aselmed s taɛrabt, d waggad d deg uselmed ɣer akk iswiren.

-Asnas n yisuḍaf imettiyen n yixeddamen.

**Isuturen isertanen :**

-Timmunent n Lezzayer

-Tuffɣa n yiserdasen ifransisen seg Lezzayer.

-Asileɣ n yigen aɣelnaw, anabaḍ aɣelnaw, amni s tefranin, tifranin di akk iseqquma, taɛrabt d tutlayt tunsibt.

-Ad d-tefk Fransa akk lbankat, lminat, timacinin dwayen akk i tewwi.

-Tukksa n tferkiwin i wwin imhersen s ddraɛ d yiɣil, d uqader n tferkiwin timeẓyanin d tlemmasin.

-Aselmed baṭel di akk iswiren n uselmed.

-Astaɛref n uwanek azzayri s uzref n tdukliwin n yixeddamen, inejmuɛen, isunduden

-Tallelt i yifellaḥen, d umuddu n yedrimen war lfayda i lbiɛ n tmacicin.

Asmi yeqqel Yitri d akabar, Itunsiyen d Yimerrukiyen jebden iman-nsen, acku nutni sɛan ayagi di tmura-nsen, mačči am Lezzayer ur nesɛi ara azref ad sbeden ikabaren. Swakka yeqqel d akabar azzayri.

Gan aɣmis semman-as « L-iqdam » yessefham, yezzuzur tiktiwin n ukabar.

Deg useggas 1929, mi twala Fransa leqdic meqqren n akabar-a, thebs-it. Yuɣal iqeddec s tufra s yisem, n Yitri amanag, ssufuɣen-d yiwen uɣmis « aɣlan », yessufuɣ-it-id Imac Σmer.

Iban-d umgired gar Messali d Imac ɣef tumast ara teḍfer tmurt, Imac yessuter ad fken adeg i tumast n tmaziɣt i wakken ad tesɛu azal-is am nettat am taɛrabt, maca Messali ur yeqbil ara.

Tenfa Fransa Messali ɣer Genève deg useggas 1936, anda i yemlal Cakip Arslan, yewwi-d ɣur-s ugar n tiktiwin n tiɛurrebt ; asmi d-yuɣal yemgarad ugar akked Imac.

Deg wass 02 Γuct 1936, yusa-d messali lhadj ɣer temdint n lezzayer, anda i d-yexdem yiwen n yinaw (discours), yessigzi-d deg-s ahil n ukabar-is, yeffeɣ-d mgal asenfar (projet) blume-violette n useggas 1935 ( taɣelnawt (nationalité) tfransist i 21 agim (alef) n yizzayriyen, aseggem n tfellaḥt…), acku asenfar-a n temharsa isawal ɣer temsertit (assimilation) gar yizzayriyen d yirumyen.

Deg wassn 26/01/ 1937, tekkes Fransa akabar-a n Yitri Amanag, s tmentelt (ssebba) belli yeffka afus n tallelt i yinaẓiyen , maca iɛeggalen-is ur brin ara i ṭṭbel deg waman, imi sbedden akabar-nniḍen, umi semman « Akabar n Uɣref Azzayri ».

**2. talalit n Ukabar n Uɣref Azzayri**

Yettwasbedd ukabar n uɣref Azzayri ass n 11/03/1937, ibeddel kan yisem n ukabar n Yitri, maca ahil-nsen d yiwen, ikemmel asuter n timmunent n Lezzayer, d tririt n tferkiwin n lḥubus.

Deg ukabar-a, ur yettekki ara Imac amar, i yellan di Fransa, rnu leqdic ukabar-a yella di Lezzayer, am netta am ukabar n Yitri i d-yeskecmen leqdic-is ɣer Lezzayer 1934. Deg ukabar-a, iyellan d akemmel i ukabar i iɛeddan, ad naf ahil ideg llan isuturen n lɛejlan d yisuturen n yimal (avenir).

\*isuturen iɛejlen :

-asnas (application) n yisuḍaf inmettiyen (tilelli n tɣamsa, lxedma d yizefan n yuxeddamen izzayriyen…)

-beṭṭu gar tsertit d tesreḍt.

-tiririt n wayla n lḥubus.

\*iisuturen n yimal :

-timmunent n lezzayer

Deg useggas unbir 1938, ikecme-d ukabar-a ɣer lezzayer, yesseday-i t ccix lɛamudi, i yuran ass n 17 yunyu 1939 yiwen umagrad (article), yessegza-d (yesfehme-d) deg-s ahil n ukabar di kraḍ n tneqqiḍin :

-tifranin timatutin ara yeffken i ugdud azzayri ineslem tagnit ad yessenfali (exprimé) ayen yebɣa.

-aɛeyyen n umni (parlement) azzayri s tefranin.

-amenzay (principe) n uslelli (libération).

Ssuffɣen-d yiwen uɣmis s uzwel « ccaɛb » (agdud), yesselḥaw-it Mufdi Zakaria.Deg useggas 1939 asmi yekker ṭṭrad agraɣlan wis 2 tekkes Fransa akabar-a, s tmentelt n tugdi anda i d-derru tegrawla sɣur akabar-a